মালদহ, দুই দিনাজপুর এখনও বন্যার জলে ডুবে রয়েছে। কিন্তু এখনই বৃষ্টির হাত থেকে মুক্তি নেই উত্তরবঙ্গ-সহ গোটা বাংলার। ভারী বৃষ্টির আশঙ্কা না থাকলেও আপাতত বৃষ্টি চলবে বলেই জানাচ্ছে আবহাওয়া দফতর।
এ দিন আলিপুর আবহাওয়া দফতর জানিয়েছে, দক্ষিণ ওড়িশা এবং উত্তর অন্ধ্রপ্রদেশের উপরে একটি নিম্নচাপ তৈরি হয়েছে। সেটি পশ্চিম-মধ্য বঙ্গোপসাগরের উপর দিয়ে বিস্তৃত রয়েছে।
এই নিম্নচাপের প্রভাবেই আগামী চব্বিশ ঘণ্টায় উত্তরবঙ্গের আলিপুরদুয়ার, দার্জিলিঙ, জলপাইগুড়ি এবং কোচবিহার জেলায় বৃষ্টি হবে। উত্তরবঙ্গের বাকি জেলাগুলিতেও বৃষ্টির পূর্বাভাস দিয়েছেন আবহাওয়াবিদরা।
তবে শুধু উত্তরবঙ্গ নয়, দক্ষিণবঙ্গের দুই চব্বিশ পরগনা, পূর্ব মেদিনীপুর, বাঁকুড়া, বীরভূম এবং মুর্শিদাবাদ জেলাতেও বৃষ্টি হবে। দক্ষিণবঙ্গের বাকি জেলাগুলিতেও বিক্ষিপ্ত বৃষ্টি চলবে।